Maličká obec Karlová opäť nenašla žiadneho kandidáta na starostu a v poradí druhý reparát ju čaká na jeseň. Nové voľby budú po prázdninách aj na Sklenom, kde nedávno zomrel starosta.
V májových voľbách sa v Turci rozhodovalo nielen o štyroch starostovských stoličkách, ale v hre bolo aj devätnásť poslaneckých miest. Dve richtárske kreslá získal Smer – so-ciálna demokracia, rovnako uspela aj ĽS-HZDS. Pri voľbách poslancov sa v Turci najviac darilo nezávislým kandidátom, ktorí získali osem poslaneckých mandátov. ĽS-HZDS uspela v šiestich prípadoch, Smer – sociálna demokracia v piatich.
"Nové voľby do orgánov samosprávy mali pokojný priebeh a zaobišli sa bez akýchkoľvek problémov," povedal nám v sobotu v noci krátko pred 23. hodinou Anton Báthory, predseda obvodnej volebnej komisie v Martine. "Voličov lákali najmä voľby starostov, pri ktorých účasť prekročila 50 percentnú hranicu," dodal A. Báthory.
Najnapínavejší priebeh mali voľby na starostu v Diakovej. O richtársku stoličku sa uchádzali traja kandidáti a o víťazovi rozhodol jeden hlas. Zo 111 voličov získal 30-ročný Róbert Ivaška (Smer – sociálna demokracia) 51 hlasov, druhá skončila Anna Jakešová (ĽS-HZDS), ktorej vyjadrilo dôveru 50 voličov a tretiu pozíciu si vybojovala Zdenka Žáčková (ANO), ktorá získala 10 hlasov.
Príchuť súťaživosti mali aj voľby v Ležiachove. O post starostu sa uchádzali dvaja kandidáti. Z víťazstva sa nakoniec radovala 47-ročná Oľga Michalková (ĽS - HZDS), ktorá získala 46 hlasov. Jej protikandidátovi, 30-ročnému Radoslavovi Košútovi (Smer – sociálna demokracia), vyjadrilo dôveru 21 voličov. "Nechcela som, aby Ležiachov ostal bez starostu a preto som sa rozhodla kandidovať," rozhovorila sa ešte počas hlasovania Oľga Michalková. "Oslovilo ma niekoľko spoluobčanov a ja som sa nakoniec rozhodla, že do toho pôjdem. V Ležiachove žijem od narodenia, poznám jeho problémy. Práca v samospráve mi nie je cudzia, veď som štyri roky robila na obecnom úrade účtovníčku, navyše manžel bol 12 rokov poslancom. V prípade víťazstva sa oslavovať nechystám. Ak by som však vo voľbách uspela, tak by som bola rada, keby sme sa pustili do výstavby detského ihriska. Plánov je však viac, uvidíme, čo nám dovolí rozpočet," povedala nám dnes už starostka Oľga Michalková. Ležiachovčania si v nových voľbách volili aj piatich poslancov. V nich uspeli traja kandidáti ĽS-HZDS a dvaja Smeru – sociálnej demokracie.
V Ratkove boli pôvodne dvaja kandidáti na starostu, ale jeden z nich však nemal v obci trvalý pobyt a miestna volebná komisia ho nemohla zaregistrovať. O richtársku stoličku sa teda nakoniec uchádzala len jedna kandidátka - Zdenka Gajdošová (ĽS-HZDS), ktorá vedie obec už deviaty rok. "Občania ma oslovovali, aby som v začatej práci ďalej pokračovala. Máme rozbehnutých viacero akcií, ktoré treba dokončiť. Chvíľu som síce váhala, ale nakoniec som sa rozhodla, že to ešte raz, zrejme už naposledy, skúsim, povedala nám Zdenka Gajdošová, ktorá volebný deň strávila prácou v záhradke a opatrovaním vnúčika. V Ratkove sa volili aj piati poslanci. Troch získala ĽS-HZDS a dvoch Smer – sociálna demokracia.
Medzi obcami, v ktorých sa konali nové voľby, sme zaregistrovali aj Záborie. O post starostu sa opätovne uchádzal Ján Záborský (Smer – sociálna demokracia), ktorý nemal protikandidáta. Na zvolenie mu teda stačil jeden hlas, celkovo ich získal 39.
V Príbovciach sa o šesť voľných poslaneckých pozícií usilovalo 17 kandidátov. V piatich prípadoch uspeli nezávislí, v jednom nominantka Smeru – sociálna demokracia. V Podhradí sa o dva voľné miesta v obecnom zastupiteľstve uchádzalo päť kandidátov, v obidvoch prípadoch sa z úspechu tešili nezávislí kandidáti. V Sklabinskom Podzámku sa volil jeden poslanec, pričom o uvoľnené poslanecké miesto sa uchádzala iba Rebeka Hanulíková, ktorá kandidovala ako nezávislá.
Jedinou obcou, kde nenašli kandidáta na starostu ostala v Turci Karlová. "Črtala sa nám jedna kandidátka, ktorá si to ale nakoniec rozmyslela," povedal nám úradujúci starosta Dušan Doboš, ktorý je vo funkcii už od roku 1990. "Práca starostu v malej obci nie je jednoduchá. Riešime podobné problémy ako vo väčších obciach, ale v našom prípade popri inom zamestnaní. Je to veľmi namáhavé, ťažko sa to zlaďuje." Dušan Doboš však nestráca optimizmus. "Verím, že už na jeseň, kedy budú zrejme vypísané nové voľby, si už nového starostu zvolíme."
Roman Kopka